U-I-109/23
Natisni
Opravilna št.:
U-I-109/23
Datum odločitve:
4. 4. 2025
ECLI:
ECLI:SI:USRS:2025:U.I.109.23
Akt:
Sklep o potrditvi Elaborata lokacijske preveritve (Uradni list RS, št. 164/20)
Izrek:
Zahteva za oceno ustavnosti in zakonitosti Sklepa o potrditvi Elaborata lokacijske preveritve za parceli številka 1295/1 in 1295/2, obe k. o. Portorož (Uradni list RS, št. 164/20) se zavrže.
Evidenčni stavek:
Predlagatelj nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo zahtevi mogoče odpraviti posledice protiustavnosti oziroma nezakonitosti.
Geslo:
1.2.51.5.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predhodna presoja mednarodnih pogodb - Vlada.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve. 
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.1, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vlada Republike Slovenije
Datum vloge:
29. 6. 2023
Vrsta odločitve:
sklep
Vrsta rešitve:
zavrženje
Dokument:
US34097
Dokument v PDF obliki:
U-I-109-23.pdf
140 KB
Prenesite datoteko
U-I-109/23-4
4. 4. 2025
SKLEP
Ustavno sodišče je v postopku za oceno ustavnosti in zakonitosti, začetem z zahtevo Vlade, na seji 4. aprila 2025
sklenilo:
Zahteva za oceno ustavnosti in zakonitosti Sklepa o potrditvi Elaborata lokacijske preveritve za parceli številka 1295/1 in 1295/2, obe k. o. Portorož (Uradni list RS, št. 164/20) se zavrže.
OBRAZLOŽITEV
1. Predlagateljica izpodbija Sklep o potrditvi Elaborata lokacijske preveritve
za parceli številka 1295/1 in 1295/2, obe k. o. Portorož
(v nadaljevanju Sklep), s katerim je Občinski svet Občine Piran dovolil individualna odstopanja od določil izvedbenega prostorskega akta – Odloka o prostorskih ureditvenih pogojih za območje planskih celot 1, 2, 3, 4, 5, 7, 8, 10, 12 M SE/2 v Občini Piran (Uradne objave Primorskih novic, št. 25/93 in nasl.) na zemljiščih z navedenima parcelnima številkama (prvi odstavek 2. člena Sklepa) ter določil prostorsko ureditvene pogoje, ki veljajo na območju Lokacijske preveritve (drugi odstavek 2. člena Sklepa), časovno veljavnost Sklepa (3. člen Sklepa) in dan začetka njegove veljavnosti (4. člen Sklepa). Predlagateljica zatrjuje, da je Sklep v neskladju
s 46. točko prvega odstavka 3. člena, tretjo alinejo prvega odstavka 127. člena in 130. členom Zakona o urejanju prostora (Uradni list RS, št. 61/17 – ZUreP-2) ter s 153. členom Ustave.
2. Ustavno sodišče presoja praviloma le veljavne predpise. Če se z zahtevo ali s pobudo izpodbija predpis ali splošni akt, izdan za izvrševanje javnih pooblastil, ki v času vložitve zahteve ali pobude ne velja več, Ustavno sodišče odloči o njegovi ustavnosti oziroma zakonitosti, če niso bile odpravljene posledice njegove protiustavnosti oziroma nezakonitosti. Pri podzakonskih predpisih ali splošnih aktih, izdanih za izvrševanje javnih pooblastil, Ustavno sodišče odloči, ali ima njegova ugotovitev učinek razveljavitve ali odprave (prvi odstavek 47. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS).
3. V skladu s 4. členom izpodbijanega Sklepa je ta začel veljati z dnem njegove objave v Uradnem listu Republike Slovenije, tj. dne 13. 11. 2020, in je skladno s 3. členom Sklepa prenehal veljati dve leti od dneva njegove uveljavitve, tj. 13. 11. 2022. Predlagateljica je zahtevo za oceno ustavnosti in zakonitosti Sklepa vložila 29. 6. 2023, ko izpodbijani Sklep ni več veljal.
4. Ker je v času vložitve zahteve veljavnost izpodbijanega Sklepa že potekla, predlagateljica pa ni izkazala, katere posledice zatrjevane protiustavnosti oziroma nezakonitosti Sklepa niso bile odpravljene, ni izkazala izpolnjenosti pogojev iz prvega odstavka 47. člena ZUstS. Zato je Ustavno sodišče zahtevo za oceno ustavnosti in zakonitosti Sklepa zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS
v sestavi: predsednik dr. Rok Čeferin ter sodnice in sodniki dr. Matej Accetto,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs.
Sklep je sprejelo soglasno.
dr. Rok Čeferin
Predsednik